b'\n_START_ARTICLE_\nAlojzija Zupan Sosi\xc4\x8d\n_START_SECTION_\n\xc5\xbdivljenjepis\n_START_PARAGRAPH_\n\xc5\xbdivi v Ljubljani. Leta 1982 je postala \xc5\xa1tudentka slovenistike in srbokroatistike na Pedago\xc5\xa1ki akademiji v Ljubljani in leta 1985 tudi diplomirala kot u\xc4\x8diteljica slovenskega jezika in knji\xc5\xbeevnosti ter srbohrva\xc5\xa1kega jezika in knji\xc5\xbeevnosti. \xc5\xa0e istega leta je postala \xc5\xa1tudentka slovenistike in srbokroatistike na Filozofski fakulteti v Ljubljani, kjer je leta 1988 postala profesorica slovenskega jezika s knji\xc5\xbeevnostjo in srbohrva\xc5\xa1kega jezika s knji\xc5\xbeevnostjo. Leta 1988 se je vpisala na \xc5\xa1tudij primerjalne knji\xc5\xbeevnosti in literarne teorije na Filozofski fakulteti v Ljubljani, vmes leta 1995 magistrirala iz slovenske knji\xc5\xbeevnosti in nato leta 1998 diplomirala \xc5\xa1e kot literarna komparativistka. Leta 1998 se je zaposlila kot asistentka na Oddelku za slovenistiko Filozofske fakultete Univerze v Ljubljani in leta 2001 postala doktorica literarnih znanosti. Naslednje leto je postala docentka za slovensko knji\xc5\xbeevnost. Od leta 2006 je predsednica programa Sloven\xc5\xa1\xc4\x8dina na tujih univerzah (STU). Leta 2008 je postala izredna profesorica za slovensko knji\xc5\xbeevnost.\n_START_SECTION_\nStrokovna podro\xc4\x8dja\n_START_PARAGRAPH_\nAlojzija Zupan Sosi\xc4\x8d se ukvarja s sodobnim slovenskim romanom (doktorirala je s temo Sodobni slovenski roman ob koncu stoletja), s slovensko knji\xc5\xbeevnostjo 20. stoletja v primerjalnem kontekstu (modernizem in postmodernizem), s slovensko ljubezensko poezijo (njena magistrska naloga je bila Ljubezen in erotika v sodobni slovenski poeziji), teorijo pripovednega besedila in proznih \xc5\xbeanrov ter teorijo spola in spolne identitete. Prav tako pa je soavtorica srednje\xc5\xa1olskih u\xc4\x8dbenikov, avtorica esejev o sodobni slovenski prozi in poeziji. Udele\xc5\xbeuje se tudi mednarodnih konferenc in simpozijev v tujini in doma. Leta 2002 je prijavila tudi raziskovalni projekt Podoba drugega v slovenski in bosanskohercegovski knji\xc5\xbeevnosti (Filozofska fakulteta v Ljubljani in Filozofska fakulteta v Tuzli (2002\xe2\x80\x932004)).'